馮公嶺
作者：葉適
朝代：宋

paragraphs: 馮公此山民，昔開此山居。
屈盤五十里，陟降皆林廬。
公今去不存，耕鑿自有餘。
風篁生谷隧，雨旆來岩虛。
人隨亂雲入，咫尺聲相呼。
四時草木香，異類果蔌腴。
棌薪得崖花，結綴成襟裾。
此亦佳窟宅，可對幽人娛。
何必種桃源，始入仙者圖。
甌閩兩邦士，洶洶日夜趨。
辛勤起芒屩，邂逅乘輪車。
山人老白首，名氏不見書。
我獨何爲者，拊身念居諸。